പൊലീസ് ഫോണ് ചോര്ത്തും, അടുപ്പക്കാര്ക്ക് കൈമാറും തിരുവനന്തപുരം: കുറ്റകൃത്യങ്ങള് ചെയ്യുന്ന വേണ്ടപ്പെട്ടവര്ക്ക് പൊലീസ് തന്നെ അനധികൃത ഫോണ് ചോര്ത്തല് നടത്തി വിവരങ്ങള് കൈമാറുന്നുവെന്ന വെളിപ്പെടുത്തലാണ് മോന്സണ് മാവുങ്കലുമായി ബന്ധപ്പെട്ട കേസില് പുറത്തുവരുന്നത്. പരാതി നല്കിയവരുടെയും ജീവനക്കാരുടെയും ഫോണ്വിളി വിവരങ്ങള് സി.ഡി.ആര് ശേഖരിക്കുന്നതായി ഐ.ജിയോട് മോന്സണ് വെളിപ്പെടുത്തുന്ന വീഡിയോ പുറത്തായിട്ടുണ്ട്. പൊലീസിനാണ് മൊബൈല് സേവനദാതാക്കളില് നിന്ന് സി.ഡി.ആര് ശേഖരിക്കാനാവുക. കൊവിഡ് രോഗികളുടെ സമ്ബര്ക്കപ്പട്ടിക കണ്ടെത്താനെന്ന പേരില് പൊതുജനങ്ങളുടെ ഫോണ്വിളി വിവരങ്ങള് ശേഖരിക്കാനുള്ള പൊലീസിന്റെ ശ്രമം വിവാദമായപ്പോള് സര്ക്കാര് തടഞ്ഞിരുന്നു. തിരുവനന്തപുരത്ത് പേരൂര്ക്കടയിലെ വീട്ടില് ഫോണ് ചോര്ത്താനുള്ള ഉപകരണങ്ങള് സ്ഥാപിച്ചിട്ടുണ്ടെന്ന് ഒരു മുന് പൊലീസ് മേധാവി വെളിപ്പെടുത്തിയിരുന്നു. വിജിലന്സ് ഡയറക്ടറായിരിക്കെ, ഫോണ് പൊലീസ് ചോര്ത്തിയെന്ന് ഡോ.ജേക്കബ് തോമസും പ്രതിപക്ഷ കക്ഷിനേതാക്കളുടെ ഫോണ് പൊലീസ് ചോര്ത്തുന്നതായി 2019 ഒക്ടോബറില് രമേശ് ചെന്നിത്തലയും പരാതി നല്കിയിരുന്നു. സോളാര് വിവാദം കത്തിനില്ക്കെ, മാദ്ധ്യമപ്രവര്ത്തകരുടെയും രാഷ്ട്രീയക്കാരുടെയും ഫോണ് ഇന്റലിജന്സ് ചോര്ത്തിയിരുന്നു. കേസന്വേഷണത്തിനായി ഫോണ് ചോര്ത്തല്, ഫോണ്രേഖകള് ശേഖരിക്കല് എന്നിവയ്ക്ക് അനുമതി നല്കാന് ആഭ്യന്തരസെക്രട്ടറിക്കാണ് അധികാരം. രാജ്യസുരക്ഷയെ ബാധിക്കുന്നത്, സാമ്ബത്തിക കുറ്റകൃത്യം, ഭീകരവിരുദ്ധനിയമം ചുമത്തിയ കേസുകള് എന്നിവയുടെ അന്വേഷണത്തിന് ഫോണ് ചോര്ത്താം.മാവോയിസ്റ്റ്, തീവ്രവാദബന്ധം സംശയിക്കുന്നവരുടെ ഫോണുകളാണ് നിയമപ്രകാരം ചോര്ത്തുന്നത്. ക്രിമിനല് കേസുകളുടെ അന്വേഷണത്തിനായി ടെലിഗ്രാഫ് ആക്ട് ചട്ടം 52 പ്രകാരമാണ് ടെലികോം കമ്ബനികളില് നിന്ന് വ്യക്തികളുടെ ലൊക്കേഷന് വിവരങ്ങളും കാള് റെക്കാര്ഡുകളും ശേഖരിക്കുന്നത്. മുന്കരുതലോടെ കൈകാര്യം ചെയ്യണമെന്നും വിവരങ്ങള് സൂക്ഷിക്കുന്നതിലും വിശകലനം ചെയ്യുന്നതിലും സൂക്ഷ്മത പുലര്ത്തണമെന്നും സര്ക്കാര് ഉത്തരവുണ്ട്. വിവരങ്ങള് ദുരുപയോഗം ചെയ്യരുത്. ആവശ്യം കഴിഞ്ഞാല് ഡേറ്റ സൂക്ഷിക്കാന് പാടില്ല. അനുമതിയോടെ ഐ.ജിക്ക് ചോര്ത്താം ആഭ്യന്തരസെക്രട്ടറിയുടെ അനുമതിയോടെ ഐ.ജി മുതലുള്ളവര്ക്ക് ഫോണ്വിളികള് ചോര്ത്തിയെടുക്കാം. അടിയന്തരസാഹചര്യത്തില് മുന്കൂര് അനുമതിയില്ലാതെ ഏഴുദിവസം ഫോണ് ചോര്ത്താം. പിന്നീട് അംഗീകാരം നേടിയാല് മതി. ചോര്ത്തലിന് മാസംതോറും പൊലീസ് അമ്ബത് അപേക്ഷയെങ്കിലും നല്കുമെങ്കിലും പത്തെണ്ണം പോലും അനുവദിക്കാറില്ല. ബെഹ്റയുടെ നിയമം സംഘടിത കുറ്റകൃത്യങ്ങള് തടയാനെന്ന പേരില് വിരമിക്കും മുന്പ് ലോകനാഥ് ബെഹ്റ കൊണ്ടുവന്ന കരടുനിയമത്തില് ആരുടെയും ഫോണ് എത്രകാലത്തേക്കും ചോര്ത്താനുള്ള വ്യവസ്ഥകളുണ്ട്. എ.ഡി.ജി.പി മുതലുള്ള ഉദ്യോഗസ്ഥര്ക്ക് മുന്കൂര് അനുമതിയില്ലാതെ ആരുടെയും ഫോണ് ചോര്ത്താമെന്നാണ് കരടുനിയമത്തിലുള്ളത്. ഭരണഘടനാ വിരുദ്ധമാണെന്ന് ചൂണ്ടിക്കാട്ടി നിയമ സെക്രട്ടറി ഹരിനായര്, ബെഹ്റയുടെ കരടുനിയമം ആഭ്യന്തര സെക്രട്ടറിക്ക് തിരിച്ചയച്ചിരിക്കുകയാണ്.